**REPUBLIKA HRVATSKA**

**VARAŽDINSKA ŽUPANIJA**

**OPĆINA MARUŠEVEC**

 **OPĆINSKO VIJEĆE**

KLASA: 012-03/21-01/\_\_\_

URBROJ: 2186-017/21-\_\_\_

Maruševec, \_\_\_\_\_\_\_\_\_\_ 2021.

Na temelju članka 33. Zakona o lokalnoj i područnoj (regionalnoj) samoupravi («Narodne novine» broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 31. Statuta Općine Maruševec («Službeni vjesnik Varaždinske županije» broj 11/13, 22/13, 43/15, 13/18 i 16/20), Općinsko vijeće Općine Maruševec na \_\_\_\_ sjednici održanoj \_\_\_\_\_\_\_\_\_\_\_\_\_ 2021. godine, donosi

**P O S L O V N I K**

**OPĆINSKOG VIJEĆA OPĆINE MARUŠEVEC**

1. **UVODNE ODREDBE**

Članak 1.

 Ovim Poslovnikom se detaljnije uređuje način konstituiranja Općinskog vijeća, ostvarivanje prava, obveza i odgovornosti vijećnika, ostvarivanje prava i dužnosti predsjednika i potpredsjednika Općinskog vijeća, sazivanje, rad i tijek sjednice, postupak izbora i imenovanja te druga pitanja od značaja za rad Općinskog vijeća Općine Maruševec.

 Riječi i pojmovi u ovom Poslovniku koji imaju rodno značenje odnose se jednako na muški i ženski rod, bez obzira u kojem su rodu navedeni.

1. **KONSTITUIRANJE OPĆINSKOG VIJEĆA**

Članak 2.

 Konstituirajuća sjednica Općinskog vijeća saziva se na način, po postupku i u rokovima utvrđenim zakonom, a Općinsko vijeće konstituirano je izborom predsjednika Općinskog vijeća ako je na konstituirajućoj sjednici nazočna većina članova Općinskog vijeća.

 Na početku konstituirajuće sjednice, izvodi se himna Republike Hrvatske „Lijepa naša domovino“.

 Konstituirajućoj sjednici Općinskog vijeća do izbora predsjednika Općinskog vijeća predsjedava prvi izabrani član s kandidacijske liste koja je dobila najviše glasova, a ako je više lista dobilo isti najveći broj glasova, sjednici predsjedava prvi izabrani kandidat s liste koja je imala manji redni broj na glasačkom listiću.

Članak 3.

 Nakon izvješća Mandatne komisije o provedenim izborima, vijećnici polažu prisegu.

 Predsjedatelj izgovara prisegu sljedećeg sadržaja:

 „Prisežem svojom čašću da ću dužnost vijećnika u Općinskom vijeću Općine Maruševec obavljati savjesno i odgovorno i da ću se u svom radu držati ustava Republike Hrvatske, zakona i Statuta Općine Maruševec, te da ću se zauzimati za svekoliki napredak Republike Hrvatske i Općine Maruševec.“.

 Predsjedatelj nakon pročitane prisege proziva pojedinačno vijećnike, a nakon što je izgovoreno njegovo ime i prezime, vijećnik ustaje i izgovara riječ „prisežem“, te mu predsjedatelj daje na potpis izjavu o davanju prisege.

 Vijećnik koji nije bio nazočan na konstituirajućoj sjednici, kao i zamjenik vijećnika, polaže prisegu na prvoj sjednici na kojoj je nazočan kad počinje obavljati dužnost vijećnika.

Članak 4.

 U slučaju mirovanja mandata i prestanka mandata vijećnika, vijećnika zamjenjuje zamjenik vijećnika.

 Vijećnika izabranog na kandidacijskoj listi dviju ili više političkih stranaka zamjenjuje neizabrani kandidat s određene liste, a određuje ga politička stranka sukladno sporazumu, a ako sporazum nije zaključen, političke stranke zamjenika određuju dogovorno. Ako se dogovor političkih stranaka ne postigne, zamjenjuje ga prvi sljedeći neizabrani kandidat s određene liste.

 Političke stranke dužne su o sklopljenom sporazumu odnosno postignutom dogovoru obavijestiti Jedinstveni upravni odjel Općine Maruševec.

 Vijećnika izabranog na kandidacijskoj listi grupe birača zamjenjuje prvi sljedeći neizabrani kandidat s liste.

Članak 5.

 Nakon dane prisege vijećnika, izbora predsjednika Općinskog vijeća, članova Mandatne komisije i Komisije za izbor i imenovanja, predsjednik Općinskog vijeća ili najmanje 1/3 vijećnika mogu predložiti dopunu dnevnog reda konstituirajuće sjednice.

1. **PRAVA I DUŽNOSTI VIJEĆNIKA**

Članak 6.

 Prava i dužnosti vijećnika propisana su Statutom Općine.

Članak 7.

 Pročelnik Jedinstvenog upravnog odjela dužan je vijećniku pružiti obavijesti i uvid u materijal o temama koje su na dnevnom redu sjednice Općinskog vijeća ili se pripremaju za sjednice Općinskog vijeća ili radnog tijela čiji je član, a i druge obavijesti koje su mu kao vijećniku potrebne.

 Vijećnik može zatražiti obavijest i objašnjenja predsjednika Općinskog vijeća i predsjednika radnih tijela o radu tijela kojima oni predsjedavaju.

Članak 8.

 Službenici Jedinstvenog upravnog odjela koji obavljaju stručne poslove za Općinsko vijeće, dužni su pružiti pomoći vijećniku u obavljanju njegove funkcije, u obavljanju poslova i zadataka koje mu je povjerilo radno tijelo Općinskog vijeća, odnosno osigurati mu dopunsku dokumentaciju za pojedine teme ili predmete koji su na dnevnom redu sjednice Općinskog vijeća ili radnih tijela, a vijećnik može tražiti i stručna objašnjenja i obavijesti radi potpunijeg upoznavanja i praćenja problema na koje nailazi u obavljanju funkcije vijećnika.

Članak 9.

 Vijećnici Općinskog vijeća mogu osnovati klub vijećnika. Klub vijećnika mogu osnovati:

 - jedna ili više političkih stranaka,

 - vijećnici izabrani s liste grupe birača,

 - zajednički jedna ili više političkih stranaka sa vijećnicima izabranim s liste grupe

 birača.

 Klub vijećnika mora imati najmanje 3 člana.

 Klubovi vijećnika obavezni su o svom osnivanju obavijestiti predsjednika Općinskog vijeća, priložiti svoja pravila rada te podatke o članovima.

 Predsjednik Općinskog vijeća brine da se klubovima vijećnika osiguraju prostorni i drugi tehnički uvjeti za rad (prostorije za sjednice, prijepis, umnožavanje i dostavu materijala i dr.).

1. **PRAVA I DUŽNOSTI PREDSJEDNIKA I POTPREDSJEDNIKA OPĆINSKOG VIJEĆA**

Članak 10.

 Vijeće ima predsjednika i dva potpredsjednika.

Predsjednika i potpredsjednike bira Općinsko vijeće javnim glasovanjem većinom glasova svih članova Općinskog vijeća.

 Predsjednik i prvi potpredsjednik biraju se iz reda predstavničke većine, a drugi potpredsjednik iz reda predstavničke manjine na njihov prijedlog.

 Prijedlog za izbor predsjednika i dva potpredsjednika Vijeća daje Komisija za izbor i imenovanje, a prijedlog može dati i najmanje 1/3 vijećnika.

 Prijedlog 1/3 vijećnika mora biti podnijet u pisanom obliku i potvrđenom potpisom od strane svakog vijećnika .

 Vijećnik može svojim potpisom podržati prijedlog samo za jednog kandidata za predsjednika ili jednog kandidata za potpredsjednika Općinskog vijeća.

Članak 11.

 Izbor predsjednika i potpredsjednika obavlja se javnim glasovanjem zasebno za svakog kandidata.

 Ako prigodom glasovanja za izbor predsjednika i potpredsjednika ni jedan kandidat ne dobije potrebnu većinu, glasovanje o istim kandidatima se ponavlja.

 Ako je za izbor predsjednika i potpredsjednika bilo predloženo više od dva kandidata, u ponovljenom glasovanju sudjeluju dva kandidata koja su dobila najviše glasova.

 Ako su kandidati dobili isti broj glasova, glasovanje o istim kandidatima se ponavlja.

Ako ni u ponovljenom glasovanju ni jedan kandidat ne dobije potrebnu većinu, ponavlja se izborni postupak u cijelosti.

Članak 12.

 Prava i dužnosti predsjednika Općinskog vijeća propisana su Statutom Općine i ovim Poslovnikom.

Članak 13.

 Predsjednik Općinskog vijeća prema potrebi saziva međustranački kolegij koji se sastoji od predsjednika klubova vijećnika.

Članak 14.

 Predsjedniku Općinskog vijeća u pripremanju i organiziranju sjednice Općinskog vijeća pomaže pročelnik Jedinstvenog upravnog odjela.

1. **RADNA TIJELA**

Članak 15.

 Radna tijela Općinskog vijeća osnovana Statutom Općine su:

1. Mandatna komisija,
2. Komisija za izbor i imenovanja,
3. Komisija za Statut, Poslovnik i normativnu djelatnost.

Pored radnih tijela navedenih u stavku 1. ovog članka, Općinskog vijeće posebnom odlukom osniva i druga radna tijela u svrhu pripreme odluka iz djelokruga Općinskog vijeća.

 Ukoliko Općinsko vijeće osniva druga radna tijela iz prethodnog stavka, predsjednik radnog tijela bira se iz redova vijećnika, a članovi mogu biti iz redova vijećnika, te znanstvenih, stručnih i drugih javnih osoba. Ovo radno tijelo bira se na prijedlog Komisije za izbor i imenovanja, uz prethodni poziv političkim strankama koje imaju vijećnike da dostave svoje prijedloge.

 O prijedlogu kandidata za predsjednika i članove radnih tijela glasuje se u cjelini.

Članak 16.

 Mandatnu komisiju čine predsjednik i dva člana.

 Mandatna komisija bira se na konstituirajućoj sjednici Općinskog vijeća iz redova vijećnika na prijedlog predsjedatelja ili najmanje 1/3 članova Općinskog vijeća.

Članak 17.

 Komisiju za izbor i imenovanja čine predsjednik i dva člana.

 Komisija za izbor i imenovanja bira se na konstituirajućoj sjednici Općinskog vijeća u pravilu iz redova vijećnika Općinskog vijeća na prijedlog predsjedatelja ili najmanje 1/3 članova Općinskog vijeća.

Članak 18.

 Komisiju za Statut, Poslovnik i normativnu djelatnost čine predsjednik i dva člana.

 Predsjednik Komisije bira se iz redova vijećnika, a članovi mogu biti iz redova vijećnika, te znanstvenih, stručnih i drugih javnih osoba.

Članak 19.

 Način rada drugih radnih tijela Općinskog vijeća reguliran je odlukom o osnivanju radnih tijela.

 U radnim tijelima razmatraju se akti koje donosi Općinsko vijeće, a odnose se na djelokrug rada radnog tijela.

 Radno tijelo obavezno je o svojim zaključcima obavijestiti predlagatelja akta, općinskog načelnika i Općinsko vijeće.

Članak 20.

 Predsjednik radnog tijela Općinskog vijeća organizira rad tijela, predlaže dnevni red i predsjedava sjednicama tijela.

 Predsjednik surađuje s predsjednikom Općinskog vijeća, predsjednicima drugih radnih tijela Općinskog vijeća i pročelnikom Jedinstvenog upravnog odjela o pitanjima iz djelokruga rada Općinskog vijeća. Predsjednik se brine o provođenju zaključaka radnih tijela Općinskog vijeća i obavlja druge poslove određene ovim Poslovnikom.

 U slučaju spriječenosti ili odsutnosti predsjednika, sjednicom tijela predsjedava član radnog tijela kojeg za to ranije ovlasti predsjednik radnog tijela.

 Sjednicu radnog tijela može sazvati predsjednik na vlastiti poticaj, a dužan je sazvati sjednicu temeljem zaključka Općinskog vijeća ili 2/3 članova radnog tijela Općinskog vijeća, uz navođenje pitanja koja će se razmatrati na sjednici.

 Ako sjednicu ne sazove predsjednik kada je to obvezen učiniti, sjednicu radnog tijela će sazvati predsjednik Općinskog vijeća.

 Radna tijela Općinskog vijeća mogu zauzimati stajališta o pitanjima iz svog djelokruga ako je sjednici nazočna većina članova radnog tijela, a odluke se donose većinom glasova ukupnog broja članova tijela.

 O radu na sjednici vodi se zapisnik.

 Odluke radnog tijela Općinskog vijeća nemaju obvezujući karakter za Općinsko vijeće, te Općinsko vijeće može kvalificiranom većinom odlučiti i drugačije.

1. **ODNOS OPĆINSKOG VIJEĆA I OPĆINSKOG NAČELNIKA**

Članak 21.

 Općinski načelnik prisustvuje sjednicama Općinskog vijeća.

Članak 22.

 Općinski načelnik određuje izvjestitelja za točke dnevnog reda koje su po njegovom prijedlogu uvrštene u dnevni red sjednice Općinskog vijeća.

Članak 23.

 Izvjestitelj, nazočan na sjednici Općinskog vijeća i radnih tijela Općinskog vijeća, sudjeluje u njihovom radu, iznosi stajališta općinskog načelnika, daje obavijesti i stručna objašnjenja te obavještava općinskog načelnika o stajalištima i mišljenjima Općinskog vijeća, odnosno radnih tijela.

 Ako na raspravi nije nazočan ovlašteni izvjestitelj, Općinsko vijeće ili radno tijelo može, smatra li da je nazočnost izvjestitelja nužna, raspravu o toj temi prekinuti ili odgoditi.

Članak 24.

 O sazvanim sjednicama predsjednik Općinskog vijeća i predsjednici radnih tijela Općinskog vijeća izvješćuju općinskog načelnika i izvjestitelje najkasnije 7 dana prije dana održavanja sjednice.

Članak 25.

 Način i postupak pokretanja razrješenja općinskog načelnika propisan je Statutom Općine.

1. **AKTI VIJEĆA**

Članak 26.

 Odluke i druge akte (u daljnjem tekstu: akti) koje Općinsko vijeće donosi na temelju prava i ovlaštenja utvrđenih zakonom i Statutom potpisuje predsjednik Općinskog vijeća.

Članak 27.

 Na izvornike odluka i drugih akata Općinskog vijeća stavlja se pečat Općinskog vijeća.

 Pod izvornikom odluka, odnosno drugih akata Općinskog vijeća podrazumijeva se onaj tekst odluke, odnosno drugog akta koji je usvojen na sjednici Općinskog vijeća.

 Izvornici akata Općinskog vijeća čuvaju se u pismohrani Općine.

Članak 28.

 Statut, odluke i drugi opći akti Općinskog vijeća, odluka o izboru, imenovanju i razrješenju osoba koje bira ili imenuje Općinsko vijeće objavljuju se u „Službenom vjesniku Varaždinske županije“ i na službenim internetskim stranicama Općine.

 O objavljivanju akata iz stavka 1. ovog članka brine Jedinstveni upravni odjel.

 Opći akt stupa na snagu najranije osmi dan od dana njegove objave. Iznimno, općim se aktom može iz osobito opravdanih razloga odrediti da stupa na snagu prvog dana od dana objave.

 Opći akt ne može imati povratno djelovanje.

Članak 29.

 Ovlašteni predlagatelji akata koje donosi Općinsko vijeće jesu: 1/3 vijećnika, klub vijećnika, općinski načelnik i radna tijela Općinskog vijeća, osim ako je zakonom propisano da pojedini prijedlog mogu podnijeti samo određena tijela.

Članak 30.

 Ako predsjednik Općinskog vijeća utvrdi da podneseni prijedlozi akata nisu sastavljeni u skladu s odredbama ovog Poslovanika, zatražit će od predlagatelja da u roku od 15 dana postupi i uskladi prijedlog akta s odredbama ovog Poslovnika.

 Za vrijeme dok predlagatelj, odnosno podnositelj akta ne otkloni nedostatak akta, smatrat će se da ne teku rokovi za razmatranje akta utvrđeni ovim Poslovnikom, a ako nedostaci ne budu otklonjeni u roku od 15 dana od poziva da se prijedlog akta uskladi, smatrat će se da akt nije upućen Općinskom vijeću.

Članak 31.

 Postupak donošenja akta pokreće se dostavom prijedloga akta predsjedniku Općinskog vijeća.

 Prijedlog akta sadrži pravnu osnovu za donošenje i tekst prijedloga akta s obrazloženjem. Uz prijedlog akta može se podnijeti i odgovarajuća dokumentacija.

 Predlagatelj akta, odnosno njegov predstavnik može na početku rasprave podnijeti uvodno usmeno izlaganje i kratko dopunsko obrazloženje prijedloga, a ako se predlaže da opći akt stupi na snagu dan nakon objave, dužan je posebno obrazložiti opravdanost ranijeg stupanja na snagu. Predlagatelj odluke ima pravo uzimati riječ u tijeku rasprave, davati objašnjenja, iznositi svoja mišljenja i izjašnjavati se o podnesenim amandmanima i o izraženim mišljenjima i primjedbama.

 Općinski načelnik može tražiti riječ u tijeku rasprave o aktu i onda kad on nije predlagatelj.

 Ista prava ima i izvjestitelj radnog tijela i Komisija za statut, poslovnik i normativnu djelatnost, u slučaju kada se radi o općem aktu.

Članak 32.

 Ako dva ili više predlagatelja upute posebne prijedloge odluka kojima se uređuje isto područje, predsjednik Općinskog vijeća pozvat će predlagatelje da objedine prijedloge odluke u jedan prijedlog.

 Ako se ne postigne dogovor, predsjednik Općinskog vijeća će unijeti prijedloge odluka u prijedlog dnevnog reda sjednice Općinskog vijeća redoslijedom kojim su dostavljeni.

Članak 33.

 Uvodno izlaganje i dopunsko obrazloženje akta može trajati najduže 10 minuta, a za prijedlog proračuna i prijedlog prostornog plana 15 minuta.

 Općinsko vijeće može posebnom odlukom odobriti i duže trajanje uvodnog izlaganja i obrazloženja od propisanog stavkom 1. ovog članka.

Članak 34.

 Prijedlog za izmjenu i dopunu prijedloga akta podnosi se u pravilu u obliku pisanog amandmana uz obrazloženje najkasnije dan prije održavanja sjednice.

 Amandman se upućuje predsjedniku Općinskog vijeća, a predsjednik Općinskog vijeća ga prije odlučivanja dostavlja vijećnicima, predlagatelju akta i općinskom načelniku, ukoliko on nije predlagatelj.

 Pravo na podnošenje amandmana imaju ovlašteni predlagatelji akata iz članka 29. ovog Poslovnika i svaki vijećnik.

Članak 35.

 Iznimno, ako se većina nazočnih vijećnika s tim složi, vijećnik može podnijeti amandman usmeno na sjednici, u tijeku rasprave.

 Predlagatelj akta može podnositi amandmane sve do zaključenja rasprave.

 Općinski načelnik može do zaključenja rasprave podnositi amandmane i na prijedlog akta i onda kad nije predlagatelj.

Članak 36.

 Ako su podneseni amandmani takve naravi da bitno mijenjaju ili odstupaju od podnesenog prijedloga akta, Općinsko vijeće može odlučiti da se rasprava odgodi kako bi se vijećnicima ostavilo dovoljno vremena za pripremu prije odlučivanja.

 Iz navedenih razloga u stavku 1. ovog članka glasovanje o amandmanima će se odgoditi ako to zatraži općinski načelnik, neovisno o tome je li on predlagatelj.

Članak 37.

 O amandmanima se izjašnjava predlagatelj i općinski načelnik, neovisno o tome je li on predlagatelj akta ili ne.

 Izjašnjavanje prema stavku 1. ovog članka u pravilu je usmeno i iznosi se tijekom rasprave, neposredno prije glasovanja o pojedinim ili svim amandmanima.

Članak 38.

 Amandman koji je podnesen u roku postaje sastavnim dijelom konačnog prijedloga i o njemu se odvojeno ne glasuje:

* ako ga je podnio predlagatelj akta,
* ako ga je podnijela Komisija za Statut, Poslovnik i normativnu djelatnost i s njime se suglasio predlagatelj akta,
* ako ga je podnio vijećnik ili radno tijelo i s njima se suglasio predlagatelj akta.

Članak 39.

 Ako konačni prijedlog akta nije podnio općinski načelnik, o amandmanu na prijedlog s kojim se nije suglasio općinski načelnik, glasuje se odvojeno.

 Amandman prihvaćen na sjednici Općinskog vijeća postaje sastavnim dijelom konačnog prijedloga akta o kojem se odlučuje.

Članak 40.

 O amandmanima se glasuje prema redoslijedu članaka konačnog prijedloga akta na koje se odnose.

 Ako je na jedan članak konačnog prijedloga podneseno više amandmana, najprije se glasuje o amandmanu koji najviše odstupa od predloženog rješenja, a prema tom kriteriju glasa se dalje o ostalim amandmanima.

 Nakon provedene rasprave i odlučivanja o amandmanima, odlučuje se o donošenju akta.

1. **DONOŠENJE AKTA PO HITNOM POSTUPKU**

Članak 41.

 Iznimno, akt se može donijeti po hitnom postupku samo ako to zahtjevaju osobito opravdani razlozi ili ako bi nedonošenje takvog akta u određenom roku moglo uzrokovati znatniju štetu za Općinu.

 Za donošenje akta po hitnom postupku ne primjenjuju se propisani rokovi utvrđeni u članku 30. ovog Poslovnika.

 Uz prijedlog akta da se akt donese po hitnom postupku podnosi se prijedlog akta, a ako prijedlog podnosi vijećnik, tada mora imati pisanu podršku ½ vijećnika.

 Prijedlog za donošenje akta po hitnom postupku podnosi se predsjedniku Općinskog vijeća najkasnije dan prije održavanja sjednice Općinskog vijeća.

 Predsjednik Općinskog vijeća bez odlaganja upućuje prijedlog da se akt donese po hitnom postupku vijećnicima, te općinskom načelniku, ukoliko on nije predlagatelj.

Članak 42.

 Kada se podnosi prijedlog akta po hitnom postupku, prethodno se glasuje bez rasprave o opravdanosti razloga za hitan postupak i uvrštavanja u dnevni red sjednice, a potom se raspravlja i odlučuje o aktu.

Članak 43.

 Na predloženi akt koji se donosi po hitnom postupku mogu se podnositi amandmani do zaključenja rasprave.

 O postupku s amandmanima iz stavka 1. ovog članka primjenjuju se odredbe Poslovnika koje se odnose na prijedloge akata koji se donose u redovnom postupku.

**IX. JAVNA RASPRAVA**

Članak 44.

 Na javnu raspravu upućuju se prijedlozi akata ukoliko je to utvrđeno zakonom ili drugim propisom, te se ista provodi u skladu s odredbama tog zakona, odnosno tog propisa.

**X. DONOŠENJE PRORAČUNA I GODIŠNJEG OBRAČUNA PRORAČUNA OPĆINE**

Članak 45.

 Općinski načelnik dužan je kao jedini ovlašteni predlagatelj utvrditi prijedlog proračuna, projekcije proračuna za sljedeće dvije proračunske godine i godišnjeg izvještaja o izvršenju proračuna i podnijeti ih Općinskom vijeću na donošenje u rokovima utvrđenim posebnim zakonom.

 Ako općinski načelnik ne predloži proračun predstavničkom tijelu ili povuče prijedlog prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje, Vlada Republike Hrvatske će na prijedlog tijela državne uprave nadležnog za lokalnu i područnu (regionalnu) samoupravu razriješiti općinskog načelnika i njegovog zamjenika koji je izabran zajedno s njim.

 U slučaju iz stavka 1. ovog članka Vlada Republike Hrvatske imenovat će povjerenika Vlade Republike Hrvatske za obavljanje poslova iz nadležnosti općinskog načelnika i raspisati prijevremene izbore za općinskog načelnika sukladno posebnom zakonu.

 Novoizabrani općinski načelnik dužan je predložiti Općinskom vijeću proračun u roku od 45 dana od dana stupanja na dužnost.

 Općinsko vijeće mora donijeti proračun iz stavka 4. ovog članka u roku od 45 dana od dana kada ga je općinski načelnik predložio Općinskom vijeću.

Članak 46.

 Ako Općinsko vijeće ne donese proračun prije početka proračunske godine, privremeno se, a najduže za prva tri mjeseca proračunske godine, na osnovi odluke o privremenom financiranju, nastavlja financiranje poslova, funkcija i programa tijela Općine i drugih proračunskih i izvanproračunskih korisnika u skladu s posebnim zakonom.

 Odluku o privremenom financiranju iz stavka 1. ovog članka donosi Općinsko vijeće do 31. prosinca, u skladu s posebnim zakonom na prijedlog općinskog načelnika ili povjerenika Vlade Republike Hrvatske.

 Ukoliko donošenje odluke o privremenom financiranju sukladno stavku 2. ovog članka ne predloži općinski načelnik, u tom slučaju donošenje odluke o privremenom financiranju ima pravo predložiti najmanje 1/3 vijećnika.

 U slučaju kada je raspušteno samo Općinsko vijeće, a općinski načelnik nije razriješen, do imenovanja povjerenika Vlade Republike Hrvatske financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

 Po imenovanju povjerenika Vlade Republike Hrvatske, općinski načelnik predlaže povjereniku novu odluku o financiranju nužnih rashoda i izdataka u koju su uključeni ostvareni prihodi i primici, te izvršeni rashodi i izdaci u vremenu do dolaska povjerenika.

 Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.

 Odluka o financiranju nužnih rashoda i izdataka iz stavaka 3., 4. i 5. ovog članka, sadržajno odgovara odluci o privremenom financiranju propisanoj posebnim zakonom, ali razmjerno razdoblju na koje se odnosi.

 Ako Općinsko vijeće u tekućoj godini ne donese proračun za sljedeću godinu niti odluku o privremenom financiranju, te ako ne donese proračun do isteka roka privremenog financiranja, osim u slučaju iz članka 45. stavka 2. ovog Poslovnika, Vlada Republike Hrvatske će na prijedlog tijela državne uprave nadležnog za lokalnu i područnu (regionalnu) samoupravu raspustiti Općinsko vijeće, imenovati povjerenika Vlade Republike Hrvatske za obavljanje poslova iz nadležnosti Općinskog vijeća i raspisati prijevremene izbore za Općinsko vijeće sukladno posebnom zakonu.

Članak 47.

 Ako do isteka roka privremenog financiranja Općinsko vijeće nije donijelo proračun u situaciji kada je općinski načelnik onemogućen u obavljanju svoje dužnosti, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Općinsko vijeće na prijedlog privremenog zamjenika općinskog načelnika.

Članak 48.

 Kada je konstituirano novoizabrano Općinsko vijeće nakon provedenih prijevremenih izbora, do donošenja proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Članak 49.

 Kada u postupku nadzora zakonitosti općeg akta nadležno tijelo državne uprave donese odluku o obustavi proračuna, odnosno odluku o potvrdi odluke općinskog načelnika o obustavi proračuna, za vrijeme trajanja obustave proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

 Ako Visoki upravni sud Republike Hrvatske u postupku ocjene zakonitosti općeg akta ukine proračun, Općinsko vijeće dužno je donijeti proračun u roku od 45 dana od objave presude Visokog upravnog suda Republike Hrvatske u „Narodnim novinama“. Do donošenja proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

 Članak 50.

 Na sadržaj Odluke o financiranju nužnih rashoda i izdataka iz članaka 47., 48. i 49 ovog Poslovnika primjenjuje se odredba članka 46. stavka 7. ovoga Poslovnika.

Članak 51.

 Proračun i Godišnji izvještaj o izvršenju proračuna donose se većinom glasova svih vijećnika.

 **XI. VIJEĆNIČKA PITANJA**

Članak 52.

 Vijećnici mogu postavljati vijećnička pitanja općinskom načelniku i pročelniku Jedinstvenog upravnog odjela u vezi s poslovima iz njihova djelokruga.

 Pitanja se postavljaju na sjednici Općinskog vijeća prije utvrđivanja dnevnog reda usmeno ili u pisanom obliku posredstvom predsjednika Općinskog vijeća, a vijećnik je dužan navesti kome ga upućuje.

 Vijećnik ima pravo postaviti najviše tri vijećnička pitanja, a svako postavljanje pitanja može trajati najviše tri minute. Pravo postavljanja vijećničkog pitanja ima i klub vijećnika, s time da može postaviti samo jedno pitanje, čije postavljanje može trajati najduže pet minuta.

 Odgovori na vijećnička pitanja daju se na samoj sjednici, a ukoliko to nije moguće, moraju se navesti razlozi zbog kojih se ne može dati odgovor na samoj sjednici. Odgovor može trajati najviše pet minuta.

 Ako je vijećnik nezadovoljan odgovorom, može zatražiti dostavu pisanog odgovora. Pisani odgovor daje se najkasnije na sljedećoj sjednici. Ukoliko je odgovor vezan za dobivanje informacija od nekog drugog vanjskog tijela, isti će se vijećniku dostaviti po primitku odgovora od vanjskog tijela.

 Općinski načelnik, zamjenik općinskog načelnika, odnosno pročelnik Jedinstvenog upravnog odjela dostavljaju pisani odgovor vijećniku posredovanjem predsjednika Općinskog vijeća.

 Predsjednik Općinskog vijeća upućuje pisani odgovor svim vijećnicima.

Članak 53.

 Pitanja koja vijećnici postavljaju općinskom načelniku i pročelniku Jedinstvenog upravnog odjela kao i odgovor na ta pitanja moraju biti jasni, precizni i kratki, a mogu ukazivati na prijedlog mogućih mjera, koje se odnose na postavljeno pitanje.

 Ako smatra da postavljeno pitanje nije u skladu s odredbama ovog Poslovnika, predsjednik Općinskog vijeća upućuje vijećnika na to i poziva ga da svoje pitanje uskladi s odredbama ovog Poslovnika.

 Ako vijećnik ne uskladi svoje pitanje s odredbama ovog Poslovnika, predsjednik Općinskog vijeća neće to pitanje uputiti tijelu ili osobi kojemu je namijenjeno i o tome će obavijestiti vijećnika, ukoliko je pitanje postavljeno u pisanom obliku.

 Ukupno vrijeme postavljanja vijećničkih pitanja može trajati najviše do 1 sat i to na početku sjednice prije prelaska na utvrđivanje dnevnog reda.

Članak 54.

 Ukoliko bi se odgovor odnosio na profesionalnu tajnu, općinski načelnik, odnosno pročelnik Jedinstvenog upravnog odjela može predložiti da se odgovori neposredno vijećniku ili na sjednici Općinskog vijeća bez nazočnosti javnosti ili na zatvorenoj sjednici radnog tijela u čiji djelokrug rada spada to pitanje.

Članak 55.

 Nakon primljenog odgovora vijećnik može na sjednici Općinskog vijeća iznijeti mišljenje o odgovoru i postaviti dopunsko pitanje. Iznošenje mišljenja i dopunsko pitanje može trajati najviše dvije minute.

 Vijećnik koji nije bio nazočan na sjednici na kojoj je predsjednik Općinskog vijeća obavijestio Općinsko vijeće o pitanju koje je bilo postavljeno i dobivenom odgovoru, može pisano dostaviti mišljenje ili postaviti dopunsko pitanje.

 **XII. PODNOŠENJE IZVJEŠĆA OPĆINSKOG NAČELNIKA**

Članak 56.

 Općinski načelnik podnosi izvješće u skladu s odredbama Statuta Općine.

Članak 57.

 Prijedlog za traženje izvješća od općinskog načelnika o pojedinim pitanjima iz njegovog djelokruga može podnijeti najmanje ½ vijećnika.

 Prijedlog se podnosi u pisanom obliku i moraju ga potpisati svi vijećnici koji predlažu donošenje zaključka o traženju izvješća općinskog načelnika. U prijedlogu mora biti jasno postavljeno, formulirano i obrazloženo pitanje o kojem se traži izvješće.

Članak 58.

 Predsjednik Općinskog vijeća stavlja prijedlog za traženje izvješća na dnevni red prve iduće sjednice Općinskog vijeća koja se održava nakon primitka prijedloga, ali ne prije nego što protekne 30 dana od dana primitka.

Članak 59.

 Predstavnik vijećnika koji su podnijeli prijedlog za traženje izvješća ima pravo na sjednici Općinskog vijeća izložiti i obrazložiti prijedlog. Izlaganje može trajati najviše 5 minuta.

 Općinski načelnik ima se pravo na sjednici usmeno očitovati o podnesenom prijedlogu, ali je dužan podnijeti izvješće u roku 30 dana od dana prihvaćanja prijedloga o traženju izvješća, sukladno Statutu. Ukoliko jedan zahtjev sadrži veći broj različitih pitanja rok za podnošenje izvješća iznosi 60 dana od dana prihvaćanja prijedloga o traženju izvješća.

 Članak 60.

 Raspravu o izvješću općinskog načelnika Općinsko vijeće može završiti utvrđivanjem stajališta o pitanju koje je zahtjevom za podnošenjem izvješća pokrenuto ili donošenjem zaključka kojim se od općinskog načelnika traži izvršavanje općih akata Općinskog vijeća.

Članak 61.

 Vijećnici koji su podnijeli prijedlog kojim traže izvješće općinskog načelnika mogu prijedlog povući najkasnije prije odlučivanja o prijedlogu.

 Ako prijedlog za traženje izvješća nije usvojen, prijedlog za traženje izvješća o bitno podudarnom pitanju ne može se ponovno postaviti prije proteka roka od 3 mjeseca od dana kada je Općinsko vijeće donijelo zaključak kojim ne prihvaća prijedlog za traženje izvješća od općinskog načelnika.

 **XIII. RED NA SJEDNICI**

* 1. **Sazivanje sjednice i trajanje**

Članak 62.

 Sjednicu Općinskog vijeća saziva predsjednik Općinskog vijeća, odnosno zamjenik koji ga zamjenjuje.

 Predsjednik Općinskog vijeća, odnosno zamjenik koji ga zamjenjuje dužan je sazvati sjednicu Općinskog vijeća na obrazloženi prijedlog najmanje jedne trećine vijećnika ili na prijedlog općinskog načelnika u roku od 15 dana od dana primitka zahtjeva. Prijedlog mora biti predan u pisanom obliku i potpisan od vijećnika, odnosno općinskog načelnika.

 Ukoliko predsjednik Općinskog vijeća, odnosno zamjenik koji ga zamjenjuje ne sazove sjednicu u roku iz stavka 2. ovog članka, sjednicu će sazvati općinski načelnik u roku od 8 dana.

 Nakon proteka rokova iz stavaka 2. i 3. ovog članka, sjednicu Općinskog vijeća može sazvati, na obrazloženi zahtjev najmanje jedne trećine vijećnika, čelnik tijela državne uprave nadležnog za poslove lokalne i područne (regionalne) samouprave.

 Sjednica sazvana na način propisan stavcima 2., 3. i 4. ovog članka mora se održati u roku 15 dana od dana sazivanja.

 Sjednica sazvana protivno odredbama ovoga članka smatra se nezakonitom, a doneseni akti ništavima.

Sjednice Općinskog vijeća traju dok se ne iscrpi utvrđeni dnevni red.

Članak 63.

 Sjednice Općinskog vijeća održavaju se prema potrebi, a najmanje jednom u tri mjeseca.

 Sjednice Općinskog vijeća sazivaju se pisanim pozivom, a samo u izuzetno hitnim slučajevima i na drugi način.

 Poziv za sjednicu s materijalima koji se odnose na prijedlog dnevnog reda dostavlja se vijećnicima sedam dana prije održavanja sjednice. Samo iz osobito opravdanih razloga ovaj rok se može skratiti.

 Poziv i materijal za sjednicu mogu se dostaviti i elektroničkim putem.

 O drukčijem načinu sazivanja sjednice i opravdanosti razloga za sazivanje sjednice u kraćem roku, odlučuje predsjednik Općinskog vijeća.

 Materijali za sjednicu Općinskog vijeća dostavljaju se vijećnicima, općinskom načelniku, pročelniku Jedinstvenog upravnog odjela i službenicima u Jedinstvenom upravnom odjelu koje za prisustvovanje sjednici ovlasti općinski načelnik.

Članak 64.

 U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni predak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice Općinskog vijeća iznimno se mogu održavati elektroničkim putem.

 **2. Dnevni red**

Članak 65.

 Dnevni red sjednice Općinskog vijeća predlaže predsjednik Općinskog vijeća u pozivu za sjednicu.

 Predsjednik Općinskog vijeća sve prijedloge sastavljene na način propisan ovim Poslovnikom i dostavljene prije upućivanja pisanog poziva za sjednicu Općinskog vijeća, uvrštava u prijedlog dnevnog reda sjednice.

Članak 66.

 Dnevni red sjednice Općinskog vijeća utvrđuje se na početku sjednice.

 Prilikom utvrđivanja dnevnog reda predsjednik Općinskog vijeća i ovlašteni predlagatelji mogu predložiti dopunu dnevnog reda ili da se pojedina točka izostavi iz dnevnog reda. Ako se predlaže dopuna dnevnog reda, vijećnicima se uz prijedlog za dopunu dnevnog reda daje i materijal o predloženoj dopuni.

 Prije glasovanja o prijedlogu izmjene dnevnog reda, predlagatelj ima pravo prijedlog obrazložiti.

 O izmjeni prijedloga dnevnog reda glasuje se bez rasprave.

 Prilikom utvrđivanja dnevnog reda najprije se odvojeno odlučuje o prijedlogu za skidanje sa dnevnog reda pojedinih predloženih točaka, zatim o prijedlozima za dopunu. Nakon toga odlučuje se o dnevnom redu u cijelosti. Dnevni red je prihvaćen ako je za njega glasala većina nazočnih vijećnika.

 Nakon što je utvrđen dnevni red sjednice sukladno odredbama ovog Poslovnika, predsjednik Općinskog vijeća objavljuje utvrđeni dnevni red.

 Prije prelaska na dnevni red usvaja se zapisnik s prethodne sjednice.

Članak 67.

 Tijekom sjednice po potrebi na prijedlog predsjednika Općinskog vijeća ili općinskog načelnika može se izmijeniti redoslijed točaka dnevnog reda o čemu odlučuju vijećnici bez rasprave većinom glasova nazočnih vijećnika, ali dnevni red sjednice ne može se dopuniti tijekom sjednice.

Članak 68.

 Ovlašteni predlagatelj ne može ponoviti prijedlog akta bitno podudarnog sadržaja koji nije uvršten u dnevni red Općinskog vijeća na način propisan člankom 30. ovog Poslovnika prije proteka roka od tri mjeseca od dana odlučivanja Općinskog vijeća o dnevnom redu.

 **3. Predsjedavanje i sudjelovanje**

Članak 69.

 Sjednici Općinskog vijeća predsjedava predsjednik Općinskog vijeća, a u njegovoj odsutnosti ili spriječenosti prvi potpredsjednik, a u slučaju odsutnosti i prvog potpredsjednika sjednici predsjedava drugi potpredsjednik.

Članak 70.

 Sjednici mogu, kao gosti, nazočiti svi oni koje je pozvao predsjednik Općinskog vijeća.

 Nitko ne može govoriti na sjednici prije nego što zatraži i dobije riječ od predsjednika Općinskog vijeća.

 Prijave za govor primaju se čim se otvori rasprava.

 Govornika može opomenuti na red ili prekinuti u govoru samo predsjednik Općinsko vijeća.

 Predsjednik Općinskog vijeća se brine da govornik ne bude ometan ili spriječen u svom govoru.

Članak 71.

 Predsjednik Općinskog vijeća daje vijećnicima riječ po redoslijedu kojim su se prijavili.

 Vijećniku koji želi govoriti o povredi Poslovnika ili o povredi utvrđenog dnevnog reda, predsjednik daje riječ čim je ovaj zatraži. Govor tog vijećnika ne može trajati duže od tri minute.

 Predsjednik je dužan poslije iznesenog prigovora dati objašnjenje o povredi Poslovnika, odnosno utvrđenog dnevnog reda. Ukoliko vijećnik nije zadovoljan danim objašnjenjem, o tome se odlučuje na sjednici bez rasprave.

 Vijećnik može jedanput zatražiti riječ da bi ispravio navod za koji drži da je netočno izložen i koji je bio povod nesporazuma ili koji zahtijeva objašnjenje, a predsjednik će mu dati riječ čim završi govor koji je to izazvao. Vijećnik se u svom govoru mora ograničiti na ispravak, odnosno objašnjenje, a njegov govor ne može trajati duže od dvije minute.

 Članak 72.

 Govornik može govoriti samo o temi o kojoj se raspravlja i prema utvrđenom dnevnom redu.

 Ako se govornik udalji od predmeta dnevnog reda, govori, a nije dobio odobrenje predsjednika, svojim upadicama ili na drugi način ometa govornika ili u svom govoru grubo vrijeđa osobe koje sudjeluju u radu Općinskog vijeća, predsjednik Općinskog vijeća će ga opomenuti.

 Ako govornik i poslije opomene nastavi s ponašanjem zbog kojeg mu je opomena izrečena, predsjednik Općinskog vijeća će mu oduzeti riječ, a po potrebi ga i udaljiti sa sjednice.

 Ako vijećnik odbije napustiti sjednicu u slučaju iz stavka 3. ovog članka, predsjednik Općinskog vijeća će utvrditi da je vijećnik udaljen sa sjednice i da se ne broji prilikom glasovanja.

Članak 73.

 Na sjednici Općinskog vijeća može se odlučiti da govornik o istoj temi može govoriti samo jedanput.

 Vijećnik u raspravi može govoriti najviše tri minute.

 Iznimno zbog važnosti teme, Općinsko vijeće može odlučiti da pojedini vijećnik može govoriti i dulje, ali ne više od pet minuta.

 Nakon što završe svoj govor svi vijećnici koji su se prijavili za govor u skladu s člankom 64. ovog Poslovnika, vijećnici mogu ponovno zatražiti riječ i tada mogu govoriti najviše dvije minute, neovisno o tome jesu li ranije govorili o toj temi.

**4. Tijek sjednice**

Članak 74.

 Nakon otvaranja sjednice, a prije utvrđivanja dnevnog reda, predsjednik Općinskog vijeća utvrđuje nazočnost vijećnika.

 Vijećnik koji neće nazočiti sjednici Općinskog vijeća, o tome obavještava predsjednika Općinskog vijeća, odnosno službenika ili pročelnika Jedinstvenog upravnog odjela.

 Ako predsjednik Općinskog vijeća utvrdi da sjednici nije nazočan dovoljan broj vijećnika, predsjednik Općinskog vijeća odgađa sjednicu za određeni dan i sat.

 Sjednica će se prekinuti i odgoditi i u slučaju kada se za vrijeme sjednice utvrdi da nema nazočnosti većine vijećnika.

 Utvrđivanje broja nazočnih vijećnika provesti će predsjednik Općinskog vijeća u tijeku sjednice, ako ocijeni potrebnim ili kada to zatraže najmanje tri vijećnika.

 **5. Odlučivanje**

Članak 75.

 Za donošenje akata na sjednici Općinskog vijeća potrebna je nazočnost većine vijećnika.

Članak 76.

 Općinsko vijeće donosi akte većinom danih glasova, ukoliko je na sjednici Općinskog vijeća nazočna većina vijećnika, osim ako zakonom, Statutom Općine ili ovim Poslovnikom nije drugačije određeno.

 Većinom glasova svih vijećnika Općinsko vijeće donosi sljedeće akte:

* Statut Općine,
* Poslovnik Općinskog vijeća,
* proračun,
* godišnji izvještaj o izvršenju proračuna,
* odluke o izboru i razrješenju predsjednika i potpredsjednika Vijeća,
* odluku o raspisivanju referenduma o pitanjima iz samoupravnog djelokruga Općine utvrđenih Statutom Općine.

**6. Glasovanje**

Članak 77.

 Glasovanje na sjednici je javno.

 Općinsko vijeće može odlučiti da se o nekom pitanju glasuje tajno.

 Javno glasovanje provodi se dizanjem ruku.

 Glasovanje dizanjem ruku provodi se tako da predsjednik Općinskog vijeća prvo poziva vijećnike da se izjasne tko je „za“ prijedlog, zatim tko je „protiv“ prijedloga, odnosno je li se tko suzdržao od glasovanja. Glasovi vijećnika koji su bili nazočni u vijećnici, a nisu glasovali niti „za“ niti „protiv“ prijedloga i nisu se izjasnili da se suzdržavaju od glasovanja, smatraju se suzdržanim glasovima.

 Kod utvrđivanja dnevnog reda i usvajanja zapisnika glasuje se samo „za“ ili „protiv“.

 Ukoliko dva i više predlagatelja upute prijedloge odluka kojima se uređuje isto područje, a nisu objedinili prijedlog iako su pozvani od predsjednika Općinskog vijeća, glasovat će se najprije o prijedlozima koje je uputio ovlašteni predlagač ili radno tijelo Općinskog vijeća. Ukoliko ti prijedlozi ne dobiju potrebnu većinu glasova vijećnika, glasovat će se o drugim prijedlozima redoslijedom kojim su dostavljeni ili uvršteni u dnevni red.

 Kada prijedlog ovlaštenih predlagača ili radnog tijela Općinskog vijeća dobije potrebnu većinu glasova vijećnika, o ostalim prijedlozima se ne glasuje.

 Vijećnike proziva i glasove prebrojava službenik Jedinstvenog upravnog odjela u čijoj je nadležnosti obavljanje stručnih poslova za potrebe Općinskog vijeća.

Članak 78.

 Predsjednik Općinskog vijeća objavljuje rezultat glasovanja.

 Na zahtjev natpolovične večine vijećnika koji zatraže provjeru glasovanja, predsjednik Općinskog vijeća nalaže brojanje i ponovno objavljuje rezultat glasovanja.

Članak 79.

 Tajno glasovanje provodi se glasačkim listićima. Glasački listići su iste veličine, boje, oblika i ovjereni su pečatom Općinskog vijeća.

 Ako se glasuje o kandidatima, na glasačkom listiću prezimena kandidata navedena su abecednim redom, a glasuje se tako da se zaokruži redni broj ispred prezimena kandidata.

 Ukoliko se glasuje o pojedinom prijedlogu ili predmetu pitanje mora biti postavljeno jasno i precizno, a glasuje se „za“ ili „protiv“.

 Glasačke listiće priprema službenik iz članka 77. ovog Poslovnika. Predsjednik Općinskog vijeća može odrediti i određeni broj vijećnika koji će mu pomagati kod tajnog glasovanja.

Članak 80.

 Službenik ili vijećnik koji pomaže predsjedniku Općinskog vijeća u provođenju tajnog glasovanja predaje vijećnicima glasačke listiće.

Članak 81.

 U slučaju ponovnog glasovanja sjednica se prekida radi pripreme novih glasačkih listića.

 Ponovno glasovanje provodi se istim postupkom kao i prvo glasovanje.

Članak 82.

 Vijećnik može glasovati samo jednim glasačkim listićem i to osobno.

 Nevažeći je nepopunjeni listić, listić na kojem su dopisana nova imena, odnosno glasački listić koji je tako popunjen da se ne može sa sigurnošću utvrditi za koga ili kako je vijećnik glasovao, kao i listić na kojem je zaokružen veći broj kandidata od broja koji se bira, ako se radi o kandidatima.

Članak 83.

 Nakon što su svi nazočni vijećnici predali glasačke listiće i nakon što je predsjednik Općinskog vijeća objavio da je glasovanje završeno, prelazi se na utvrđivanje rezultata glasovanja.

 Rezultat glasovanja se utvrđuje na temelju predanih glasačkih listića.

 Rezultat glasovanja utvrđuje predsjednik Općinskog vijeća u nazočnosti vijećnika koji su pomagali kod samog glasovanja.

 Predsjednik Općinskog vijeća utvrđuje i objavljuje rezultat glasovanja na istoj sjednici na kojoj je provedeno tajno glasovanje.

 **XIV. IZBORI I IMENOVANJA**

Članak 84.

 Predsjednika i potpredsjednike Općinskog vijeća bira i razrješava Općinsko vijeće na način i u postupku propisanom Statutom Općine i ovim Poslovnikom.

Članak 85.

 Potpredsjednici Općinskog vijeća pomažu u radu predsjedniku, a zamjenjuju ga u slučaju njegove odsutnosti ili spriječenosti te obavljaju i druge poslove koje im predsjednik ili Vijeće povjeri.

 Predsjednika zamjenjuje prvi potpredsjednik koji je izabran iz redova većinske političke stranke, zajedničke liste ili koalicije.

 U slučaju odsutnosti ili spriječenosti potpredsjednika iz prethodnog stavka ovog članka, predsjednika zamjenjuje drugi potpredsjednik koji je izabran iz redova oporbenih političkih stranaka.

 U slučaju trajne nemogućnosti obavljanja dužnosti predsjednika zbog teške bolesti i drugih okolnosti, predsjednika zamjenjuje prvi potpredsjednik iz redova većinske političke stranke, odnosno zajedničke liste ili koalicije, do izbora novog predsjednika.

 U slučaju odsutnosti predsjednika i oba potpredsjednika, Vijeće odlučuje o predsjedavajućem.

Članak 86.

 Na prijedlog Komisije za izbor i imenovanje ili najmanje 1/3 vijećnika može se pokrenuti postupak razrješenja predsjednika i potpredsjednike Općinskog vijeća.

 Prijedlog se dostavlja predsjedniku Općinskog vijeća u pisanom obliku potvrđen potpisima svih predlagatelja i mora sadržavati obrazloženje prijedloga.

 Predsjednik, odnosno potpredsjednik Općinskog vijeća ima pravo očitovati se o prijedlogu najkasnije u roku od osam (8) dana od dostave prijedloga.

 Predsjednik Općinskog vijeća dužan je prijedlog uvrstiti u dnevni red sjednice Općinskog vijeća koja se mora održati najkasnije u roku od 30 dana od kada je prijedlog zaprimljen.

 Ako Općinsko vijeće donese odluku o razrješenju predsjednika i oba potpredsjednika Općinskog vijeća, mandat i prava na temelju obavljanja dužnosti prestaju im danom donošenja odluke ako odlukom o razrješenju nije drugačije određeno.

Članak 87.

 Predsjednik i potpredsjednici Općinskog vijeća mogu dati ostavku. Dužnost im prestaje danom kada Općinsko vijeće utvrdi činjenicu podnošenja ostavke, a najkasnije tridesetog dana od dana podnošenja ostavke.

Članak 88.

 Ako Općinsko vijeće razriješi predsjednika Općinskog vijeća, a na istoj sjednici ne izabere novog, prvi potpredsjednik Općinskog vijeća ima sva prava i dužnosti predsjednika dok se ne izabere novi predsjednik.

 Općinsko je vijeće dužno u roku od 30 dana od dana donošenje odluke o razrješenju predsjednika izabrati novog predsjednika.

 **XV. ZAPISNICI**

Članak 89.

 O radu sjednice vodi se zapisnik.

 Zapisnik sadrži osnovne podatke o radu sjednice, o prijedlozima iznijetim na sjednici, o sudionicima u raspravi te o donesenim odlukama.

 U zapisnik se unosi i rezultat glasovanja o pojedinom predmetu.

Članak 90.

 Svaki vijećnik ima pravo na početku sjednice, prije prelaska na dnevni red, iznijeti primjedbe na zapisnik s prethodne sjednice.

 O osnovanosti primjedbe na zapisnik odlučuje se na sjednici bez rasprave. Ako se primjedba prihvati, izvršiti će se u zapisniku odgovarajuća izmjena.

 Zapisnik na koji nisu iznesene primjedbe, odnosno zapisnik u kojem su suglasno s prihvaćenim primjedbama izvršene izmjene, smatra se usvojenim.

 Usvojeni zapisnik potpisuje predsjednik Općinskog vijeća i službenik koji vodi zapisnik.

 Izvornike zapisnika sjednica Općinskog vijeća čuva Jedinstveni upravni odjel.

Članak 91.

 Sjednice Općinskog vijeća tonski se snimaju, a tonske snimke sjednice spremljene na prijenosnom mediju čuva Jedinstveni upravni odjel.

 Jedinstveni upravni odjel dužan je omogućiti vijećniku da, na njegov zahtjev, odsluša tonski snimak sjednice.

 **XVI. JAVNOST RADA**

Članak 92.

 Sjednice Općinskog vijeća su javne.

 Predstavnici udruga građana, građani i predstavnici medija mogu pratiti rad Općinskog vijeća, ali ne smiju remetiti red i tijek sjednice (primjerice glasno razgovarati, upotrebljavati mobitele ili bilo kakvim postupanjem ometati tijek sjednice Općinskog vijeća).

 Građani (pojedinci, predstavnici udruga ili pravnih osoba) dužni su namjeru za svoju nazočnost sjednici najaviti u pravilu najmanje 3 dana prije održavanja sjednice.

 Ukoliko je broj osoba koje prate rad Općinskog vijeća veći od broja raspoloživih mjesta, predsjednik Općinskog vijeća određuje broj osoba koje mogu pratiti rad Općinskog vijeća.

Članak 93.

 O radu Općinskog vijeća javnost se obavještava putem sredstava javnog priopćavanja i objavom na internetskim stranicama Općine.

 Najava održavanja sjednice objavljuje se na službenim internetskim stranicama Općine.

Članak 94.

 Od dostupnosti javnosti izuzimaju se oni podaci koji su u skladu s posebnim propisima klasificirani određenim stupnjem tajnosti.

Članak 95.

 Radi što potpunijeg i točnijeg obavješćivanja javnosti o rezultatima rada Općinskog vijeća i radnih tijela, može se dati službeno priopćenje za tisak i za druga sredstva priopćavanja, o čemu odlučuje predsjednik Općinskog vijeća.

**XVII. PRIJELAZNE I ZAVRŠNE ODREDBE**

Članak 96.

 Stupanjem na snagu ovog Poslovnika prestaje važiti Poslovnik Općinskog vijeća Općine Maruševec („Službeni vjesnik Varaždinske županije“ broj 11/13, 43/15, 13/18 i 16/20).

Članak 97.

 Ovaj Poslovnik stupa na snagu osmog dana od dana objave u „Službenom vjesniku Varaždinske županije“.

 PREDSJEDNIK

 OPĆINSKOG VIJEĆA

 Marijan Fatiga